Du har måske undret dig over at især unge mennesker kigger ekstra meget ned i telefonen, når de går rundt i gaderne disse dage. Det gør de på grund af spillet Pokémon, der i 90'erne blev populært som både konsol-spil, tegnefilm og byttekort-spil. Spillet Pokémon Go blev lanceret her i landet i går, og det har taget Danmark - og Nordjylland - med storm. I spillet bevæger man sig rundt i virkeligheden og fanger Pokemon-monstre (UPS) på sin smartphone. Kort fortalt går spillet ud på at fange, træne og dyste med pokemon, og for at gøre det, er man nødt til fysisk at bevæge sig rundt. Og det var netop, hvad de gjorde i dag, da Aalborg Brætspilscafé havde arrangeret Pokemon Go Walk. Turen på fem kilometer gik rundt til udvalgte steder i Aalborg, hvor der var mange af de små væsner. Og det kom helt bag på arrangøren, hvor mange der var mødt op. - Her er 10 gange flere, end vi havde regnet med. Vi havde regnet med 20-30 stykker, og så havde vi været rigtig glade. Så det er ret overvældende, siger arrangøren Michael Christensen fra Aalborg Brætspilscafe.

Opsummering:
Langt over hundrede såkaldte pokemon-trænere pakkede i dag smartphonen for at gå på pokemon-jagt.